શહેરમાં સામાન્ય રીતે ગાંધીધામને પાણી પુરૂં પાડવા માટે 22થી વધુ વધુ એમએલડી પાણીની જરૂરીયાત છે. તેમ છતાં 18 એમએલડી જેટલું પાણી પ્રથમ દિવસે મળ્યું હતું. જેને લીધે પાલિકાને પાણીના વિતરણમાં મુશ્કેલી પડી હતી. આગોતરા આયોજનના અભાવની ત્રુટીને કારણે પાણીની આ પરીસ્થિતિમાં લોકોની હાલત કફોડી બની રહી છે. પાલિકાના અધિકારી અને પદાધિકારીઓ પુરતા પ્રમાણમાં પાણી મળે તે માટે પ્રયત્ન કરી રહ્યા છે પરંતુ ઉપરવાસમાં આવતા પાણીની લાઇનમાંથી કેટલુંક પાણી ચોરાઇ જતું હોવાથી આ પાણી ચોરી રોકવા માટે જ્યાં સુધી સઘન આયોજન ન થાય ત્યાં સુધી છેવાડા સુધી પુરતા પ્રમાણમાં પાણી પહોંચાડી શકાય તેવી સ્થિતિ નથી. પાલિકાએ જે તે વિસ્તારમાંથી ફરિયાદ આવ્યા પછી પાણીના ટેન્કર મોકલવાની વ્યવસ્થા વિકલ્પ રીતે તૈયાર કરી છે. જોકે, પાણીના કેટલા ટેન્કર રોજના જાય છે અને અત્યાર સુધી કેટલાક વિસ્તારમાં મોકલવામાં આવ્યા તેની માહિતી મળી શકી નથી. હજુ પરીસ્થિતિને થાળે પડતાં ચારેક દિવસ લાગી શકે તેવી પણ ધારણા સેવવામાં આવીરહી છે.